《一松二槐歌过刺蘼园作》
清代·沈季友

翠龙怒飞食云气，横眠斜挂直到地。一夜孤吟吼风瀑，顿使山亭有秋意。

霜皮铁干几十围，生时岁月那能记。五粒新香饲白鸾，一枝古雪缠红荔。

旁有两树青夹街，盘盘双绾郁不开。兔目鼠耳如覆幄，鼓柯振翼凉飔来。

缤纷翠架留夜月，错落锦石铺春台。有此一松二槐散晴绿，十日坐卧颇不俗。

令人爱杀刺蘼园，曲径间扉成小筑。兴来长啸弄酒船，毛闲森森爽两目。

昭王台下飘零人，博得狂歌意良足。

作者简介：浙江平湖人，字客子。陆葇婿。康熙二十六年副贡生。与汪琬、毛奇龄以诗相倡和，奇龄称为才子。有《槜李诗系》、《学古堂诗集》。